
Gazda stana u kojem sam stanovao prvih sedam i pol godina u 
Medini nije bio učen čovjek, ali je bio pobožan čovjek koji je imao 
gospodsko držanje. Nikada nisam vidio da je zakasnio na namaz u 
Džematu. 

Stanovao je u Džiddi, a svratio bi u Medinu tek ponekad. Boravio bi 
u jednom od stanova koji je tokom cijele godine bio prazan, i svake 
godine je posljednjih deset dana ramazana provodio u gradu 
Allahovog Poslanika, sallallahu alejhi ve sellem. Tada bismo, kada 
se susretnemo, razgovarali. 

Jednom sam ga pitao o njegovom porijeklu, iz kojeg grada dolazi i 
zašto je pored svog doma izabrao da napravi kuću u Medini. Spomenuo je da je razlog njegovog 
odabira da napravi kuću u Medini to što je ona grad Allahovog Poslanika, sallallahu alejhi ve 
sellem, i što u njoj osjeća smiraj koji nigdje drugo nikad nije osjetio. U tom razgovoru je 
spemnuo svog oca, to je učinio sa ogromnom dozom poštovanja, rekao je kako je njegov otac bio 
veoma ugledan čovjek u mjestu Rabigu odakle on dolazi, a onda mi je rekao: "Ja svog oca, Allah 
mu se smilovao, nikad, baš nikad u životu nisam čuo da je ijednog muslimana spomenuo po 
nečemu ružnom, a živio je (čini mi se da je spomenuo) preko osamdeset godina." 

Toliko vidimo i/ili čujemo stvari koje nam se ne sviđaju i sa kojima se ne slažemo, pa možda 
neko o njima ne priča javno, ali o njima itekako komentariše kad sa njim sjedneš da razgovaras. I 
onda ne bira riječi...Mozda je lahko je pred Ijudima, u javnosti, ne spominjati nekoga po lošem, 
ali da i pred svojom ženom i djecom ne spomeneš nikoga, nikada po lošem, da nikada nikoga od 
muslimana spomeneš po lošem je znak ispravnog vjerovanja, znak vjemičkog odgoja, znak 
bogobojaznosti, primjena hadisa: "Ко mi bude garantovao za ono što je među njegovim vilicama 
i ono što je među njegovim nogama (da neće sa njima učiniti ništa zabranjeno), ja njemu 
garantujem Džennet." (Buhari) 

Za neke stvari čovjeku ne treba da bude posebno učen, ali mu itekako treba da iskreno, iskreno 
između njega i Allaha, primijeni ono što je naučio. Možda malo nauči, ali to naučeno primijeni, 
pa ga zboh toga Allah uzdigne kod Sebe i kod svojih iskrenih vjernika više nego mnoge koji 
nose mnogo znanja, ali po istom malo rade. То je poseban odabir Gospodara. 

"Gospodar tvoj stvara šta On hoće, i On odabire (koga i šta hoće)." (El-Qasas, 68) 

